## Odluka Ustavnog suda Republike Hrvatske broj U-II-1977/2005. od 29. lipnja 2005.

### NN 82/2005 (6.7.2005.), Odluka Ustavnog suda Republike Hrvatske broj U-II-1977/2005. od 29. lipnja 2005.

# ustavni sud republike hrvatske

**1593**

Ustavni sud Republike Hrvatske, u sastavu Petar Klarić, predsjednik Suda, te suci Marijan Hranjski, Mario Kos, Ivan Matija, Ivan Mrkonjić,
Jasna Omejec, Agata Račan, Nevenka
Šernhorst, Vice Vukojević i Milan Vuković, u
povodu prijedloga za pokretanje postup­ka za ocjenu suglasnosti drugog propisa
s Ustavom i zakonom, na sjednici održanoj 29. lipnja 2005. godine, donio je

## ODLUKU

I. Utvrđuje se da je u razdoblju od 1. do 4.
siječnja 2005. godine dio odredbe članka 23. Pravilnika o obrascu R-Sm (»Narodne novine«, broj 3/05.), koji glasi: »a
primjenjuje se od 1. siječnja 2005.« bio u suprotnosti s odredbom članka 89.
stavka 4. Ustava Republike Hrvatske.

II. Ova odluka objavit će se u »Narodnim
novinama«.

```
Obrazloženje
```

```

```

1. Petar Marija Radelj
iz Zagreba podnio je dana 4. svibnja 2005. godine prijedlog za utvrđenje
neustavnosti i nezakonitosti Pravilnika o obrascu R-Sm
(»Narodne novine«, broj 3/05.).

2. Pravilnik o obrascu R-Sm
donijelo je Upravno vijeće Središnjeg registra osiguranika na temelju članka 5.
stavka 2. Zakona o prikupljanju podataka po osiguranicima o doprinosima za
obvezna mirovinska osiguranja (»Narodne novine«, broj 177/04.) dana 3. siječnja
2005. godine.

3. Temeljem članka 5. stavka 2. Zakona o
prikupljanju podataka po osiguranicima o doprinosima za obvezna mirovinska
osiguranja, Upravno vijeće Središnjeg registra osiguranika je dana 17. ožujka
2005. godine donijelo novi Pravilnik o obrascu R-Sm,
koji je objav­ljen u
»Narodnim novinama«, broj 38 od 23. ožujka 2005. godine.

Odredbom članka 26. novog Pravilnika propisano
je da njegovim stupanjem na snagu prestaje važiti osporeni Pravilnik o obrascu
R-Sm (»Narodne novine«, broj 3/05.).

4. Ustavni sud je povodom prijedloga istog
predlagatelja rješenjem, broj: U-II-192/2005 od 20. travnja 2005. godine,
obustavio postupak za ocjenu suglasnosti s Ustavom i zakonom Pravilnika o
obrascu R-Sm (»Narodne novine«, broj 3/05., u
daljnjem tekstu: Pravilnik).

5. U svom prijedlogu, predlagatelj pozivom na
odredbu članka 56. Ustavnog zakona o Ustavnom sudu Republike Hrvatske (»Narodne
novine«, broj 99/99., 29/02. i 49/02. – pročišćeni tekst, u daljnjem tekstu:
Ustavni zakon) navodi kako smatra da je osporeni Pravilnik u nesuglasju s člancima
89. i 90. stavak 2. Ustava Republike Hrvatske, tj.
»da je Pravilnik stupio na snagu prije nego je donesen (donesen je dana 3.
siječnja 2005. godine, a stupio je na snagu 1. siječnja 2005. godine)«. Smatra
da je osporeni Pravilnik mogao najranije stupiti na snagu 13. siječnja 2005.
godine.

Posebno upozorava na odredbu članka 23.
Pravilnika koja glasi:

Ovaj Pravilnik stupa na snagu danom objave u
»Narodnim novinama«, a primjenjuje se od 1. siječnja 2005. godine.

Predlaže da Ustavni sud Republike Hrvatske
pokrene postupak za ocjenu ustavnosti i zakonitosti osporenog Pravilnika i
utvrdi njegovu neustavnost.

Prijedlog je djelomično osnovan.

6. Člankom 56. stavkom 1. Ustavnog zakona
propisano je:

»Ustavni sud može ocjenjivati ustavnost zakona
te ustavnost i zakonitost drugog propisa, odnosno pojedinih njihovih odredaba,
iako su oni prestali važiti, ako od tog prestanka do podnošenja zahtjeva ili
prijedloga za pokretanje postupka nije proteklo više od godinu dana.«

7. Mjerodavna odredba Ustava Republike Hrvatske,
prema ocjeni Ustavnog suda, za ocjenu ustavnosti odredbe članka 23. Pravilnika
jest:

»Članak 89. stavci 2. i 4.

Propisi tijela koja imaju javne ovlasti prije
stupanja na snagu moraju biti objavljeni na dostupan način u skladu sa zakonom.

Zakon i drugi propisi državnih tijela i tijela
koja imaju javne ovlasti ne mogu imati povratno djelovanje.«

8. Najranije vrijeme stupanja na snagu propisa
tijela koje ima javne ovlasti, u konkretnom slučaju Središnjeg registra
osiguranika, jest dan njegove objave.

Ustav, naime, izrijekom propisuje da propisi
koje donose tijela koja imaju javne ovlasti ne mogu imati povratno djelovanje.

9. Odredba članka 23. Pravilnika propisuje da
taj Pravilnik stupa na snagu danom objave u »Narodnim novinama«, a primjenjuje
se od 1. siječnja 2005. godine. Kako je Pravilnik objavljen u »Narodnim
novinama« dana 5. siječnja 2005. godine, stupio je na snagu 5. siječnja 2005.
godine.

Dio odredbe članka 23. Pravilnika u kojem je
propisano da se Pravilnik primjenjuje od 1. siječnja 2005. godine, tom
Pravilniku daje povratno djelovanje.

Stoga takvo normativno rješenje nije suglasno s
odredbom članka 89. stavka 4. Ustava.

10. Slijedom navedenog, Ustavni sud utvrđuje da
je osporeni Pravilnik imao povratno djelovanje u razdoblju od 1. siječnja 2005.
do 4. siječnja 2005. godine, te da u tom dijelu nije bio suglasan s odredbom
članka 89. stavka 4. Ustava.

Stoga je, na temelju odredbe članka 56. stavka
2. Ustavnog zakona, odlučeno kao u izreci (točka I.).

Objava ove odluke (točka II. izreke) temelji se
na odredbi članka 29. Ustavnog zakona.

Broj: U-II-1977/2005

Zagreb, 29. lipnja 2005.

USTAVNI SUD REPUBLIKE HRVATSKE

Predsjednik Suda

**dr****. sc. Petar Klarić**, v. r.

Odluka, NN 82/2005-1593